KOMMISSIONENS FORORDNING (EF) Nr. 330/1999 af 12. februar 1999 om ændring af del C i bilag VI til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 1900/98 (2), særlig artikel 5, stk. 8, og artikel 13,

under henvisning til Kommissionens forordning (EØF) nr. 207/93 af 29. januar 1993 om fastlæggelse af indholdet af bilag VI til forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler og om gennemførelsesbestemmelser til artikel 5, stk. 4, i nævnte forordning (3), ændret ved forordning (EF) nr. 345/97 (4), særlig artikel 3, stk. 5, og

ud fra følgende betragtninger:

Ifølge artikel 5, stk. 4, i forordning (EØF) nr. 2092/91 kan ingredienser af landbrugsoprindelse kun medtages i bilag VI, del C, hvis det er godtgjort, at det drejer sig om ingredienser af landbrugsoprindelse, der ikke produceres i tilstrækkeligt omfang i EF efter reglerne i artikel 6 eller ikke kan indføres fra tredjelande efter reglerne i artikel 11;

det har vist sig, at visse produkter fra del C i bilag VI produceres i tilstrækkeligt omfang efter den økologiske produktionsmetode, hvorfor de bør udgå af del C i bilag VI; det skal understreges, at der har været en stigning i produktionen af økologisk sukkerroesukker, men at den ikke har været tilstrækkelig stor til at dække efterspørgslen efter denne vigtige ingrediens, hvorfor det vil være for tidligt nu at lade dette produkt udgå af del C i bilag VI;

nogle medlemsstater har efter proceduren i artikel 3, stk. 2, i forordning (EØF) nr. 207/93 underrettet de øvrige medlemsstater og Kommissionen om, at der er givet tilladelse til anvendelse af visse ingredienser af landbrugsoprindelse, som ikke er medtaget i del C i bilag VI til forordning (EØF) nr. 2092/91; det har for nogle af de pågældende produkters vedkommende vist sig, at den økologiske produktion i EF ikke er tilstrækkelig stor, og at det ikke er muligt at indføre dem efter reglerne i artikel 11; produkterne bør derfor medtages i del C i bilag VI;

der bør være mulighed for i en overgangsperiode at afvikle eksisterende lagre af bestemte produkter og give industrien tid til at tilpasse sig til de nye krav;

de i denne forordning fastsatte foranstaltninger er i overensstemmelse med udtalelse fra det udvalg, der omhandles i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Del C i bilag VI til forordning (EØF) nr. 2092/91 affattes som angivet i bilaget til nærværende forordning.

Artikel 2

Følgende produkter må anvendes på samme betingelser som de produkter, der er anført i del C i bilag VI til forordning (EØF) nr. 2092/91, indtil den 31. januar 2000: abrikoskoncentrat (Prunus armeniaca), hyldebærkoncentrat (Sambucus nigra), mango (Mangifera indica), jordbær (Fragaria vesca) i pulver eller koncentratform, en blanding af fem stødte krydderier bestående af fennikel (Foeniculum vulgare), kryddernellike (Syzygium aromaticum), ingefær (Zingiber officinale), anis (Pimpinella anisum) og kanel (Cinnamomum zeylanicum) samt kokosfedt, kakaofedt og stivelsesprodukter fremstillet af cerealier og rodfrugter, ikke kemisk modificerede.

Artikel 3

Denne forordning træder i kraft den 15. marts 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. februar 1999.

På Kommissionens vegne

Franz FISCHLER

Medlem af Kommissionen

(1) EFT L 198 af 22. 7. 1991, s. 1.

(2) EFT L 247 af 5. 9. 1998, s. 6.

(3) EFT L 25 af 2. 2. 1993, s. 5.

(4) EFT L 58 af 27. 2. 1997, s. 38.

BILAG

»DEL C - INGREDIENSER AF LANDBRUGSOPRINDELSE, SOM IKKE ER AF ØKOLOGISK PRODUKTIONSMETODE, SOM OMHANDLET I ARTIKEL 5, STK. 4, I FORORDNING (EØF) Nr. 2092/91

C.1. Uforarbejdede vegetabilske produkter samt produkter fremstillet heraf efter processer omhandlet under definition nr. 2, litra a):

C.1.1. Spiselige frugter, nødder og frø:

>TABELPOSITION>

C.1.2. Spiselige krydderier og krydderurter:

>TABELPOSITION>

C.1.3. Diverse:

Alger, herunder tang

C.2. Vegetabilske produkter forarbejdet efter processer omhandlet under definition nr. 2, litra b):

C.2.1. Fedtstoffer og olier, også raffinerede, men ikke kemisk modificerede, fremstillet af andre planter end:

>TABELPOSITION>

C.2.2. Sukker; stivelse; andre cerealie- og rodfrugtprodukter:

Sukkerroesukker

Fruktose

Rispapir

Risstivelse og voksmajsstivelse

C.2.3. Diverse:

>TABELPOSITION>

Rom: Udelukkende fremstillet af saft af sukkerrør

C.3. Animalske produkter:

Akvatiske organismer, der ikke stammer fra akvakultur

Kærnemælkspulver

Gelatine

Honning

Laktose

Vallepulver (»herasuola«)«